b'\n_START_ARTICLE_\nGrad Kr\xc5\xa1ko\n_START_SECTION_\nZgodovina\n_START_PARAGRAPH_\nKr\xc5\xa1ko se (skupaj z Brestanico) prvi\xc4\x8d omenja leta 895, ko je cesar Arnulf Koro\xc5\xa1ki omenjena kraja podaril zvestemu Valtunu. \xc4\x8ce je v tem \xc4\x8dasu grad \xc5\xbee stal, se ne ve. Domneva se, da je bil pozidan kmalu po letu 1100 iz strani rodbine Bogenskih. Ti so imeli grad v lasti \xc5\xbee vsaj leta 1154, v neki listini iz tega leta so namre\xc4\x8d omenjeni Perthold in njegov sin Walter, naslednje leto pa Reginmar in njegov sin Swiker, ministerijali kr\xc5\xa1kega grofa Bogna. Ti gra\xc5\xa1\xc4\x8daki so bili morda v sorodstvu (sva\xc5\xa1tvu) z gorenjskimi grofi in so pri\xc5\xa1li do kr\xc5\xa1kega posestva z \xc5\xbeenitvami - grof Bertold II. Bogenski je vzel za soprogo Seuhardo, sestro gorenjskega grofa Popa._NEWLINE_Leta 1189 se grad omenja kot castrum Gurkeuelt, bogenski ministerial pa je bil Ortolf. Adalbert Bogenski je takrat kr\xc5\xa1ko gra\xc5\xa1\xc4\x8dino zastavil salzbur\xc5\xa1kemu nad\xc5\xa1kofu Adalbertu III., sorodniku svoje soproge, za 800 mark bre\xc5\xbekega denarja (Bre\xc5\xbee - Freisach na Koro\xc5\xa1kem, kjer so denar kovali). Dogovoril pa se je, da je imel v dveh letih mo\xc5\xbenost odpla\xc4\x8dati gra\xc5\xa1\xc4\x8dino. \xc4\x8ce tega ne bi mogel ali hotel storiti, naj bi zastavnino vrnili njegovi nasledniki. Nad\xc5\xa1kof naj bi mu pla\xc4\x8deval po 180 mark letno. Po zgodovinarju \xc5\xa0umiju naj bi bil vzrok zastave ta, da je grof Bogenski denar morebiti potreboval za udele\xc5\xbebo kri\xc5\xbearske vojne, za katero se je pripravljal cesar Friderik I. Barbarossa. Tretje kri\xc5\xbearske vojne so se udele\xc5\xbeili mnogi plemenita\xc5\xa1i iz kranjskega in tako morda tudi grof Bogenski leta 1189. Vendar je to samo domneva, ki ni osnovana na virih. Nad\xc5\xa1kof Adalbert III. je umrl leta 1200. Njegovemu nasledniku Eberhardu II. so Bognovi sinovi Albert, Bertold in Leopold leta 1202 grad (castrum Gurkvelde) prodali za dodatnih 800 mark (grad je bil vreden torej 1600 mark), nad\xc5\xa1kof pa jim ga je po dogovoru vrnil nazaj v fevd._NEWLINE_Leta 1223 se omenjata Bertoldus in Gizelbert de Gurgveld. Bertold se omenja tudi 1248. Njegov sin, pravtako Bertold, je grad podedoval leta 1284._NEWLINE_V letih 1351-58 so naselje, grad in posest postali last Celjskih grofov. Po smrti Ulrika II. leta 1456 je njegova vdova Katarina leta 1459 grad prodala Habsbur\xc5\xbeanom, ti pa so ga oddajali v zakup. Friderik III. Habsbur\xc5\xa1ki je naselbino pod njim leta 1477 povzdignil v mesto. Pomen gradu je \xc5\xa1\xc4\x8dasoma tako nazadoval, da je bil \xc5\xbee v valvasorjevih \xc4\x8dasih opu\xc5\xa1\xc4\x8den in je za\xc4\x8del propadati. \xc5\xbde v za\xc4\x8detku 19. stoletja je bil v razvalinah, danes pa so vidni le \xc5\xa1e skromne razvaline, a je nekdanja grajska lokacija \xc5\xa1e vedno dominantna razgledna to\xc4\x8dka ob vstopu v dana\xc5\xa1nje Kr\xc5\xa1ko.'